Η αχινομακαρονάδα του Δημήτρη Παπαδημητρίου
Ξεχωριστή λιχουδιά αυτή η αχινομακαρονάδα - σπεσιαλιτέ του συνθέτη Δημήτρη Παπαδημητρίου. Η ιδιότυπη σάλτσα της οποίας, εκτός από τα αυγά αχινού, περιλαμβάνει ζωμό γαρίδας, μυρωδικά και κουκουνάρια.
400 γρ. σπαγκέτι φρέσκα (τα βρίσκουμε στα ψυγεία των σούπερ μάρκετ), περίπου 200 γρ. αυγά αχινού (σε μπουκαλάκι μέσα στο ζουμί τους), 1 λίτρο ζωμός γαρίδας, 20 μεγάλα φύλλα μαϊντανού, καλά πλυμένα και στεγνωμένα, 1 μικρή καυτερή πιπεριά, ολόκληρη, 2-3 σκελίδες σκόρδο, σε φετάκια, 3 φρέσκα κρεμμυδάκια, ψιλοκομμένα, 16 ντοματίνια, καλά πλυμένα και ολόκληρα, 1/3 μάτσο άνηθος, ψιλοκομμένος, 200 γρ. κουκουνάρια, 2 κουτ. γλυκού ζάχαρη (κατά προτίμηση καρύδας),  1/2 κουτ. γλυκού κόλιανδρος ξερός, σε σκόνη, 1/2 κουτ. γλυκού κύμινο, σε σκόνη, 1 κουτ. γλυκού κρόκος Κοζάνης, 2 κουτ. σούπας βούτυρο αγελάδας,  80 ml ελαιόλαδο,  αλάτι, φρεσκοτριμμένο πιπέρι
Για να ετοιμάσουμε την αχινομακαρονάδα ζεσταίνουμε ένα βαθύ και μεγάλο αντικολλητικό τηγάνι σε χαμηλή φωτιά.Απλώνουμε τα φύλλα μαϊντανού και τα «ψήνουμε» για περίπου 6-7 λεπτά, μέχρι να στεγνώσουν. Τα αδειάζουμε προσεκτικά σε ένα σκεύος και τα αφήνουμε στην άκρη.Στο ίδιο τηγάνι βάζουμε το κουκουνάρι και το καβουρδίζουμε σε δυνατή φωτιά για περίπου 1 λεπτό, μέχρι να ροδίσει. Το αδειάζουμε σε ένα μπολ και το αφήνουμε και αυτό στην άκρη.Ρίχνουμε στο τηγάνι το λάδι και τη 1 κουτ. σούπας από το βούτυρο και τα ζεσταίνουμε σε μέτρια φωτιά.Ρίχνουμε την καυτερή πιπεριά, τα κρεμμυδάκια, το σκόρδο, τα ντοματίνια, τον άνηθο, τον ξερό κόλιανδρο, το κύμινο, τη ζάχαρη και αλατοπίπερο και σοτάρουμε για 5-6 λεπτά, μέχρι να μαλακώσουν.Ρίχνουμε το 1/3 από τα αυγά του αχινού μαζί με λίγο από το ζουμί τους και ανακατεύουμε για 1 λεπτό.Αφαιρούμε την καυτερή πιπερίτσα.Παράλληλα, σε μια κατσαρόλα ζεσταίνουμε τον ζωμό γαρίδας σε δυνατή φωτιά, μέχρι να κοχλάσει.Ρίχνουμε τα ζυμαρικά και το υπόλοιπο βούτυρο (για να μην κολλήσουν) και τα βράζουμε 1 λεπτό λιγότερο από όσο αναγράφεται στις οδηγίες της συσκευασίας.Με μια πιρούνα τα βάζουμε στο τηγάνι μαζί με τα υγρά που θα μεταφέρουν.Προσθέτουμε τα κουκουνάρια, τον κρόκο Κοζάνης και άλλο 1/3 από τα αυγά του αχινού και ανακατεύουμε για άλλο 1 λεπτό, μέχρι να γίνουν τα ζυμαρικά και να δέσει ελαφρώς η ιδιότυπη σάλτσα.Σερβίρουμε σε πιατέλα, από πάνω απλώνουμε τα υπόλοιπα αυγά αχινού και στολίζουμε με τα αποξηραμένα φύλλα μαϊντανού.
Ζυμαρικά,Θαλασσινά